Kongregácia pre východné cirkvi 27. marca 2020

Prot. Č. 1/2020

**Vyhlásenie Kongregácie pre východné cirkvi**

**Zbierka pre Svätú zem 2020**

Aktuálna situácia pandémie Covid-19 zasiahla mnohé krajiny a v mnohých z nich sú prijaté preventívne opatrenia, ktoré zabraňujú tomu, aby sa spoločne slávili obrady Veľkého týždňa ako zvyčajne.

Kresťanské spoločenstvá vo Svätej zemi, ktoré sú rovnako vystavené riziku nákazy, pričom žijú v už aj tak veľmi skúšaných oblastiach, majú každý rok úžitok z veľkodušnej solidarity veriacich celého sveta, ktorá im umožňuje pokračovať v ich evanjelizačnom pôsobení a tiež udržiavať školy a pomáhajúce inštitúcie, ktoré sú otvorené všetkým obyvateľom a ktoré podporujú vzdelávanie, mierové spolužitie a starostlivosť zvlášť o tých najmenších a najchudobnejších.

Z tohto dôvodu Svätý Otec František schválil návrh, aby sa Zbierka pre Svätú zem v roku 2020 presunula na nedeľu 13. septembra, do blízkosti sviatku Povýšenie Svätého kríža.

Na Východe – tak, ako aj na Západe – jeho slávenie pripomína nájdenie relikvií kríža sv. Helenou a *de facto* začiatok jeho verejného uctievania v Jeruzaleme, kde bola postavená Bazilika Svätého hrobu. Bude to znak znovu nájdenej nádeje a spásy po utrpení, ktoré sa teraz dotýka mnohých ľudí, ako aj prejav solidárnej blízkosti s tými, ktorí naďalej žijú Ježišovo evanjelium vo Svätej zemi, kde „sa to všetko začalo“.

+ kardinál Leonardo Sandri

prefekt

Don Flavio Pace

podsekretár